मोगा के रोडे गांव और बाघापुराना SDM ऑफिस में लिखे; आतंकी पन्नू ने ली जिम्मेदारी
Punjab Moga Bagha Purana SDM Office Khalistan Slogan Case - पंजाब में आम आदमी पार्टी की अगुवाई वाली सरकार बनने के बाद सरकारी बिल्डिंगों पर खालिस्तान जिंदाबाद के नारे लिखने का सिलसिला बढ़ गया है।
पंजाब में आम आदमी पार्टी की अगुवाई वाली सरकार बनने के बाद सरकारी बिल्डिंगों पर खालिस्तान जिंदाबाद के नारे लिखने का सिलसिला बढ़ गया है। इसी क्रम में रविवार रात को मोगा जिले के बाघापुराना कस्बे के एसडीएम ऑफिस और रोडे गांव में कई जगह खालिस्तान जिंदाबाद के नारे लिखे गए।
सोमवार सुबह SDM दफ्तर के बाहर खालिस्तान जिंदाबाद के नारे लिखे जाने की सूचना मिलते ही मोगा जिला प्रशासन में हड़कंप मच गया। आनन-फानन में प्रशासनिक अफसरों ने दीवारों पर लिखे गए नारों को पुतवाने की कोशिश तो की लेकिन दीवारों पर इसके निशान बाकी हैं।
पुलिस अफसरों ने साधी चुप्पी
रविवार देर रात कुछ शरारती तत्वों द्वारा खालिस्तानी समर्थक नारे लिखने का मामला सोमवार सुबह जैसे ही जिला व पुलिस प्रशासन के ध्यान में आया तो हड़कंप मच गया। अधिकारी आनन फानन में मौके पर पहुंचे और दीवारों पर लिखे नारों को मिटाने का प्रयास किया गया। हालांकि दीवारें पूरी तरह साफ नहीं हो पाई। पुलिस नारे लिखने वालों की तलाश तो कर रही है लेकिन मीडिया के समक्ष इस बारे में कोई अफसर कुछ भी बोलने को तैयार नहीं है।
पन्नू बोला- पंजाब पर भारत ने किया कब्जा
इस बीच विदेश में बैठे खालिस्तान समर्थक संगठन सिख फॉर जस्टिस (SFJ) के प्रमुख गुरपतवंत सिंह पन्नू का एक वीडियो भी सामने आया है। उसने जी-20 के विदेश मंत्रियों को संदेश जारी करके कहा, " वह भारत की मौजूदा हदबंदी को न-मंजूर करे क्योंकि पंजाब पर भारत ने जबरदस्ती कब्जा किया हुआ है। दिल्ली एयरपोर्ट पर खालिस्तान के झंडे लहराए जाएंगे ताकि मंत्रियों को पता लग सके कि पंजाब भारत का हिस्सा नहीं है।
वहीं मोदी सरकार को लेकर कहा कि वह एक बार फिर सिखों पर आतंकवाद का ठप्पा लगा रही है, गोली का बदला गोली से, वोट की राजनीति वोट से मिलेगी।
रोडे गांव से ही अमृतपाल ने दी शाह को धमकी
8 दिन पहले खालिस्तान समर्थक संगठन 'वारिस पंजाब दे' के प्रमुख अमृतपाल ने रोडे गांव में ही आयोजित एक समागम के बाद देश के गृहमंत्री अमित शाह को धमकी दी थी। अमृतपाल यहां पर दीप सिद्धू की याद में गेट बनाने का नींव पत्थर रखने पहुंचा था। जब शाह को धमकी देने का मामला बढ़ा तो अमृतपाल अपनी बात से मुकर गया और उसने कहा कि उसने शाह को नहीं बल्कि शाह ने उनको धमकी दी है
भिंडरांवाला का गांव है रोडे
मोगा जिले का रोडे गांव जरनैल सिंह भिंडरांवाला का गांव है। आतंकवाद के दौरान पंजाब में कई हत्या कराने वाला आतंकी लखबीर सिंह रोडे भी इसी गांव का है। लखबीर सिंह रोडे लंबे समय से पाकिस्तान में शरण लेकर बैठा है और वहीं से पंजाब में खालिस्तान समर्थक गतिविधियां करवा रहा है।